**Forbønn julaften 2014**

**L:** La oss takke og be.

**Alle synger:**

Nå tennes tusen julelys. Det stråler rundt vår jord

og himlens stjerner blinker ned til liten og til stor.

**L:** Gud, du har gitt oss en stor glede. Barnet i krybben er vår og hele verdens frelser!

**ML:** Vi ber om en god og glad jul. Velsign alle som samles til fest i kveld. Kom nær til dem som ikke har noen å glede seg sammen med. Gi trøst til alle som kjenner på sorg og smerte midt i gledens høytid. Hjelp store og små til å være gode mot hverandre, og beskytt alle barn som er redde i kveld.

La takknemlighet og godhet spre seg her i bygda, over hele Norge og i alle land. La stadig nye mennesker få høre om Jesus og dele julens store glede!

**Alle synger:**

Og over land og by i kveld går julens glade bud

om han som fødtes i en stall vår frelser og vår Gud.

**L:** Gud, dine engler sang om fred på jorden. Barnet i krybben er fredsfyrsten for oss og hele verden.

**ML:** Vi ber om fred i alle hjerter og i alle hjem. Vi ber om fred over nabolag og lokalsamfunn, over våre skoler og arbeidsplasser. Vi ber om fred mellom nasjoner og folkegrupper.

La våpnene stilne. Gjør ende på terror og krig. Lær mennesker å leve sammen i kjærlighet og respekt – og i fred med naturen og alt du har skapt.

La fred og forsoning bre seg her i bygda, over hele Norge og i alle land. La stadig nye mennesker møte Jesus og følge ham på fredens vei.

**Alle synger:**

Du stjerne over Betlehem send dine stråler ned

og minn oss om at julens bud er kjærlighet og fred.

**L:** La oss sammen be slik Jesus lærte oss:

**Alle ber:**

Vår Far i himmelen.

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød,

og tilgi oss vår skyld, slik også vi tilgir våre skyldnere.

Og la oss ikke komme i fristelse,

men frels oss fra det onde.

For riket er ditt, og makten og æren i evighet.

Amen.

**Alle synger:**

Til hvert et fattig hjerte send et lystreif ifra sky.

Så finner det den rette vei og det blir jul på ny.